কয়েকটা টিভি চ্যানেলের ভূমিকাও দুঃখজনক। কিছু চ্যানেল এডিটর এবং অ্যাঙ্কারদের ভূমিকাও আইনজীবীদের গুন্ডামির থেকে কম কিছু নয়। তাঁরা এমন একটা ছবি তুলে ধরছেন যে, সাধারণ দর্শকের পক্ষে প্রভাবিত না হয়ে থাকা এবং কানহাইয়ার বিরুদ্ধে ঘৃণা তৈরি না হওয়াটা বেশ কঠিন। বেশি জাতীয়তাবাদী হওয়ার দৌড়ে মানুষের আবেগ জাগিয়ে তুলতে চ্যনেলগুলি কানহাইয়াকে নিয়ে সাজানো ভিডিও পর্যন্ত দেখিয়েছে। অন্য কয়েকটা চ্যানেলকে ধন্যবাদ যে তারা অন্তত সত্যটুকু দেখিয়েছেন। চ্যানেলগুলির ক্ষমা চাওয়া উচিত ছিল, তা অবশ্য হয়নি। এটা তাদের কর্তব্যে গাফিলতি বলে মনে করি। আমার মতো লোকেরা মনে করেন অপরাধে তারাও সামিল। ভারত গণতান্ত্রিক রাষ্ট্র। এখানে আইনের শাসন আছে। জেএনিউতে যারা ভারত বিরোধী স্লোগান দিচ্ছিল আইন তাদের বিচার করবে। সংবিধান অনুযায়ী তাদের শাস্তি হওয়া উচিত। এতে কোনও রকম পশ্রয় দেওয়া যাবে না। কিন্তু এই ইস্যুতে সারা দেশে অস্থিরতা তৈরি হতে দেওয়া যায় না। আইনজীবীরা বিচারক নন যে আইন হাতে তুলে নেবেন। বিধায়ক কোনও মানবাধিকার কর্মীকে পেটাতে পারেন না, শত্রু রাজনৈতিক দলের দফতর ভাঙচুর করতে দেওয়া যায় ন, পুলিশ নিস্পৃহ হয়ে দায়িত্ব থেকে হাত ধুয়ে ফেলতে পারে না, সাংবাদিকদের পেটানো ঠিক নয়, সুপ্রিম কোর্টকে মান্যতা দিতে হবে, টেলিভিশন এডিটরকে আবেগতাড়িত হয়ে পড়লে চলবে না। যদি এই সব ঘটতে থাকে তাহলে ভারতের গণতন্ত্রের ভবিষ্যৎ কী হবে সহজেই অনুমেয়।